amanoisuno/poetBack huggingface dataset:
野井 陸龜蒙 
朱閣前頭露井多，碧梧桐下美人過。寒泉未必能如此，奈有銀缾素綆何。
北渡 陸龜蒙 
江客柴門枕浪花，鳴機寒艣任嘔啞。輕舟過去真堪畫，驚起鸕鷀一陣斜。
早行 陸龜蒙 
水寒孤櫂觸天文，直似乘槎去問津。縱使碧虛無限好，客星名字也愁人。
木蘭堂 陸龜蒙  洞庭湖
洞庭波浪渺無津，日日征帆送遠人。幾度木蘭舟上望，不知元是此花身。
和襲美春夕陪崔諫議櫻桃園宴 陸龜蒙 
佳人芳樹雜春蹊，花外煙濛月漸低。幾度豔歌清欲轉，流鶯驚起不成棲。
和襲美女墳湖 陸龜蒙 
水平波淡遶迴塘，鶴殉人沈萬古傷。應是離魂雙不得，至今沙上少鴛鴦。
和襲美重題薔薇 陸龜蒙 
穠華自古不得久，況是倚春春已空。更被夜來風雨惡，滿階狼籍沒多紅。
和襲美木蘭後池三詠 重臺蓮花 陸龜蒙 
水國煙鄉足芰荷，就中芳瑞此難過。風情爲與吳王近，紅萼常教一倍多。
和襲美木蘭後池三詠 浮萍 陸龜蒙 
晚來風約半池明，重疊侵沙綠罽成。不用臨池更相笑，最無根蔕是浮名。
和襲美木蘭後池三詠 白蓮 陸龜蒙  咏物 抒怀 荷花 咏物诗
素蘤多蒙別豔欺，此花真合在瑤池。還應有恨無人覺，月曉風清欲墮時。
和襲美重題後池 陸龜蒙 
曉煙清露暗相和，浴雁浮鷗意緒多。却是陳王詞賦錯，枉將心事托微波。
和胥門閑泛 陸龜蒙 
細槳輕撶下白蘋，故城花謝綠陰新。豈無今日逃名士，試問南塘著屧人。
和襲美館娃宮懷古五絕 一 陸龜蒙 
三千雖衣水犀珠，半夜夫差國暗屠。猶有八人皆二八，獨教西子占亡吳。
和襲美館娃宮懷古五絕 二 陸龜蒙 
一宮花渚漾漣漪，俀墮鴉鬟出繭眉。可料座中歌舞袖，便將殘節拂降旗。
和襲美館娃宮懷古五絕 三 陸龜蒙 
幾多雲榭倚青冥，越燄燒來一片平。此地最應沾恨血，至今春草不勻生。
和襲美館娃宮懷古五絕 四 陸龜蒙 
江色分明練繞臺，戰帆遙隔綺疏開。波神自厭荒淫主，句踐樓船穩帖來。
和襲美館娃宮懷古五絕 五 陸龜蒙 
寶袜香綦碎曉塵，亂兵誰惜似花人。伯勞應是精靈使，猶向殘陽泣暮春。
和襲美虎丘寺西小溪閑泛三絕 一 陸龜蒙 
樹號相思枝拂地，鳥語提壺聲滿溪。雲涯一里千萬曲，直是漁翁行也迷。
和襲美虎丘寺西小溪閑泛三絕 二 陸龜蒙 
荒柳臥波渾似困，宿雲遮塢未全癡。雲情柳意蕭蕭會，若問諸餘總不知。
和襲美虎丘寺西小溪閑泛三絕 三 陸龜蒙 
每逢孤嶼一倚檝，便欲狂歌同採薇。任是煙蘿中待月，不妨欹枕扣舷歸。
和襲美天竺寺八月十五夜桂子 陸龜蒙 
霜實常聞秋半夜，天台天竺墮雲岑。如何兩地無人種，却是湘灕是桂林。
和襲美釣侶二章 一 陸龜蒙 
一艇輕撶看曉濤，接䍦拋下漉春醪。相逢便倚蒹葭泊，更唱菱歌擘蟹螯。
和襲美釣侶二章 二 陸龜蒙 
雨後沙虛古岸崩，魚梁移入亂雲層。歸時月墮汀洲暗，認得妻兒結網燈。
和襲美寄同年韋校書 陸龜蒙 
萬古風煙滿故都，清才搜括妙無餘。可中寄與芸香客，便是江南地里書。
襲美醉中寄一壺幷一絕走筆次韻奉酬 陸龜蒙 
酒痕衣上雜莓苔，猶憶紅螺一兩杯。正被遶籬荒菊笑，日斜還有白衣來。
再和次韻 陸龜蒙 
堦下飢禽啄嫩苔，野人方倒病中杯。寒蔬賣却還沽喫，可有金貂換得來。
潤卿遺青䭀飯兼之一絕聊用荅謝 陸龜蒙 
舊聞香積金仙食，今見青精玉斧餐。自笑鏡中無骨錄，可能飛上紫雲端。
文讌招潤卿博士辭以道侶將至一絕寄之 陸龜蒙 
仙客何時下鶴翎，方瞳如水腦華清。不過傳達楊君夢，從許人間小兆聽。
玩金鸂𪆟戲贈襲美 陸龜蒙 
曾向溪邊泊暮雲，至今猶憶浪花羣。不知鏤羽凝香霧，堪與鴛鴦覺後聞。
寄題天台國清寺齊梁體 陸龜蒙 
峰帶樓臺天外立，明河色近罘罳濕。松間石上定僧寒，半夜楢溪水聲急。
奉和諫議酬先輩霜菊 陸龜蒙 
紫莖芳豔照西風，秖怕霜華掠斷叢。爭奈病夫難強飲，應須速自召車公。
和襲美詠臯橋 陸龜蒙 
橫截春流架斷虹，凭欄猶思五噫風。今來未必非梁孟，却是無人斷伯通。
和襲美悼鶴 陸龜蒙 
酆都香稻字重思，遙想飛魂去未飢。爭奈野鴉無數健，黃昏來占舊棲枝。
和襲美酒病偶作次韻 陸龜蒙 
柳疎桐下晚窗明，秖有微風爲析酲。唯欠白綃籠解散，洛生閑詠兩三聲。
憶白菊 陸龜蒙 
稚子書傳白菊開，西成相滯未容迴。月明階下窗紗薄，多少清香透入來。
和同潤卿寒夜訪襲美各惜其志次韻 陸龜蒙 
醉韻飄飄不可親，掉頭吟側華陽巾。如能跂脚南窗下，便是羲皇世上人。
和襲美寒夜文讌潤卿有期不至 陸龜蒙 
細雨輕觴玉漏終，上清詞句落吟中。松齋一夜懷貞白，霜外空聞五粒風。
石竹花詠 陸龜蒙 
曾看南朝畫國娃，古蘿衣上碎明霞。而今莫共金錢鬬，買却春風是此花。
和襲美友人許惠酒以詩徵之 陸龜蒙 
凍醪初漉嫩如春，輕蟻漂漂雜蘂塵。得伴方平同一醉，明朝應作蔡經身。
聞圓載上人挾儒書洎釋典歸日本國更作一絕以送 陸龜蒙 
九流三藏一時傾，萬軸光凌渤澥聲。從此遺編東去後，却應荒外有諸生。
秘色越器 陸龜蒙 
九秋風露越窑開，奪得千峰翠色來。好向中宵盛沆瀣，共嵇中散鬬遺杯。
景陽宮井 陸龜蒙 
古堞煙埋宮井樹，陳主吳姬墮泉處。舜沒蒼梧萬里雲，却不聞將二妃去。
江南二首 一 陸龜蒙 
便風船尾香秔熟，細雨層頭赤鯉跳。待得江餐閑望足，日斜方動木蘭橈。
江南二首 二 陸龜蒙 
村邊紫豆花垂次，岸上紅梨葉戰初。莫怪煙中重回首，酒家青紵一行書。
溪思雨中 陸龜蒙 
雨映前山萬絇絲，樐聲衝破似鳴機。無端織得愁成段，堪作騷人酒病衣。
江城夜泊 陸龜蒙 
漏移寒箭丁丁急，月挂虛弓靄靄明。此夜離魂堪射斷，更須江笛兩三聲。
送棊客 陸龜蒙 
滿目山川似勢棊，況當秋雁正斜飛。金門若召羊玄保，賭取江東太守歸。
漢宮詞 陸龜蒙 
招靈閣上霓旌絕，柏梁臺中珠翠稠。一身三十六宮夜，露滴玉盤青桂秋。
有別二首 一 陸龜蒙 
且將絲䋏繫蘭舟，醉下煙汀減去愁。江上有樓君莫上，落花隨浪正東流。
有別二首 二 陸龜蒙 
池上已看鶯舌默，雲間應即雁翰開。唯愁別後當風立，萬樹將秋入恨來。
病中曉思 陸龜蒙 
月墮霜西竹井寒，轆轤絲凍下缾難。幽人病久渾成渴，愁見龍書一鼎乾。
寒日逢僧 陸龜蒙 
瘦脛高褰梵屧輕，野塘風勁錫環鳴。如何不向深山裏，坐擁閑雲過一生。
冬柳 陸龜蒙  冬天 柳树
柳汀斜對野人窗，零落衰條傍曉江。正是霜風飄斷處，寒鷗驚起一雙雙。
頭陀僧 陸龜蒙 
萬峰圍繞一峰深，向此長修苦行心。自埽雪中歸鹿跡，天明恐被獵人尋。
晚渡 陸龜蒙 
半波風雨半波晴，漁曲飄秋野調清。各樣蓮船逗村去，笠簷衰袂有殘聲。
贈老僧二首 一 陸龜蒙 
枯貌自同霜裏木，餘生唯指佛前燈。少時寫得坐禪影，今見問人何處僧。
贈老僧二首 二 陸龜蒙 
自有家山供衲線，不離溪曲取菴茅。舊曾聞說林中鳥，定後長來頂上巢。
憶山泉 陸龜蒙 
一夜寒聲來夢裏，平明著屐到聲邊。心期盛夏同過此，脫却荷衣石上眠。
白芙蓉 陸龜蒙 
澹然相對却成勞，月染風裁箇箇高。似說玉皇親謫墮，至今猶著水霜袍。
嚴光釣臺 陸龜蒙 
片帆竿外揖清風，石立雲孤萬古中。不是狂奴爲故態，仲華爭得黑頭公。
吳宮懷古 陸龜蒙  隋・唐・五代 咏史怀古
香逕長洲盡棘叢，奢雲豔雨秖悲風。吳王事事須亡國，未必西施勝六宮。
丁香 陸龜蒙 
江上悠悠人不問，十年雲外醉中身。殷勤解却丁香結，縱放繁枝散誕春。
種蒲 陸龜蒙 
杜若溪邊手自移，旋抽煙劒碧參差。何時織得孤帆去，懸向秋風訪所思。
范蠡 陸龜蒙 
平吳專越禍胎深，豈是功成有去心。句踐不知嫌鳥喙，歸來猶自鑄良金。
山僧二首 一 陸龜蒙 
山蘚幾重生草履，澗泉長自滿銅缾。時將如意敲眠虎，遣向林間坐聽經。
山僧二首 二 陸龜蒙 
一夏不離蒼島上，秋來頻話石城南。思歸瀑布聲前坐，却把松枝拂舊菴。
上雲樂 陸龜蒙 
青絲作筰桂爲船，白兔搗藥蝦蟇丸。便浮天漢泊星渚，回首笑君承露盤。
新秋雜題六首 眠 陸龜蒙 
一簟臨窗薤葉秋，小簾風蕩半離鉤。魂清雨急夢難到，身在五湖波上頭。
新秋雜題六首 行 陸龜蒙 
尋人直到月塢北，覓鶴便過雲峰西。只今猶有疎野調，但繞莓苔風雨畦。
新秋雜題六首 倚 陸龜蒙 
橘下凝情香染巾，竹邊留思露搖身。背煙垂首盡日立，憶得山中無事人。
新秋雜題六首 吟 陸龜蒙 
憶山搖膝石上晚，懷古掉頭溪畔涼。有時得句一聲發，驚起鷺鶿和夕陽。
新秋雜題六首 食 陸龜蒙 
日午空齋帶睡痕，水蔬山藥薦盤[飧]。林烏信我無機事，長到而今下石盆。
新秋雜題六首 坐 陸龜蒙 
偶避蟬聲來隙地，忽隨鴻影入遼天。閑僧不會寂寥意，道學西方人坐禪。
新沙 陸龜蒙 
渤澥聲中漲小隄，官家知後海鷗知。蓬萊有路教人到，應亦年年稅紫芝。
鄴宮詞二首 一 陸龜蒙 
魏武平生不好香，楓膠蕙炷潔宮房。可知遺令非前事，却有餘薰在繡囊。
鄴宮詞二首 二 陸龜蒙 
花飛蝶駭不愁人，水殿雲廊別置春。曉日靚妝千騎女，白櫻桃下紫綸巾。
高道士 陸龜蒙 
峨眉道士風骨峻，手把玉皇書一通。東遊借得琴高鯉，騎人蓬萊清淺中。
蔬食 陸龜蒙 
孔融不要留殘膾，庾悅無端恡子鵝。香稻熟來秋菜嫩，伴僧餐了聽雲和。
寄遠 陸龜蒙 
縹梨花謝鶯口喫，黃犢少年人未歸。畫扇紅弦相掩映，獨看斜月下簾衣。
連昌宮詞二首 門 陸龜蒙 
金鋪零落獸鐶空，斜揜雙扉細草中。日暮鳥歸宮樹綠，不聞鴉軋閉春風。
連昌宮詞二首 階 陸龜蒙 
草沒苔封疊翠斜，墜紅千葉擁殘霞。年年直爲秋霖苦，滴陷青珉隱起花。
懷宛陵舊遊 陸龜蒙 
陵陽佳地昔年遊，謝朓青山李白樓。唯有日斜溪上思，酒旗風影落春流。
釣車 陸龜蒙 
小輪輕線妙無雙，曾伴幽人酒一缸。洛客見詩如有問，輾煙衝雨過桐江。
方響 陸龜蒙 
擊霜寒玉亂丁丁，花[底]秋風拂坐生。王母閑看漢天子，滿猗蘭殿佩環聲。
白鷺 陸龜蒙 
雪然飛下立蒼苔，應伴江鷗拒我來。見欲扁舟搖蕩去，倩君先作水雲媒。
太湖叟 陸龜蒙  太湖
細槳輕船賣石歸，酒痕狼籍徧苔衣。攻車戰艦繁如織，不肯回頭問是非。
荅友人 陸龜蒙 
荆卿雄骨化爲塵，燕市應無共飲人。能說鷫鸘來換酒，五湖賒與一年春。
偶作 陸龜蒙 
酒信巧爲繰病緒，花音長作嫁愁媒。也知愁病堪回避，爭奈流鶯喚起來。
春思二首 一 陸龜蒙 
竹外麥煙愁漠漠，短翅啼禽飛魄魄。此時憶著千里人，獨坐支頤看花落。
春思二首 二 陸龜蒙 
江南酒熟清明天，高高綠斾當風懸。誰家無事少年子，滿面落花猶醉眠。
訪僧不遇 陸龜蒙 
櫂倚東林欲問禪，遠公飛錫未應還。蒙莊弟子相看笑，何事空門亦有關。
謝山泉 陸龜蒙 
決決春泉出洞霞，石壜封寄野人家。草堂盡日留僧坐，自向前溪摘茗芽。
洞宮夕 陸龜蒙 
月午山空桂花落，華陽道士雲衣薄。石壇香散步虛聲，杉雲清泠滴栖鶴。
峽客行 陸龜蒙 
萬仞峰排千劒束，孤舟夜繫峰頭宿。蠻溪雪壞蜀江傾，灩澦朝來大如屋。
簾 陸龜蒙 
枕映疎容晚向欹，秋煙脉脉雨微微。逆風障燕尋常事，不學人前當妓衣。
開元雜題七首 玉龍子 陸龜蒙 
何代奇工碾玉英，細髯纖角盡雕成。煙乾霧悄君心苦，風雨長隨一擲聲。
開元雜題七首 照夜白 陸龜蒙 
雪蚪輕駿步如飛，一練騰光透月旗。應笑穆王拋萬乘，踏風鞭露向瑤池。
開元雜題七首 舞馬 陸龜蒙 
月窟龍孫四百蹄，驕驤輕步應金鞞。曲終似要君王寵，回望紅樓不敢嘶。
開元雜題七首 雜伎 陸龜蒙 
拜象馴犀角觝豪，星丸霜劒出花高。六宮爭近乘輿望，珠翠三千擁赭袍。
開元雜題七首 雪衣女 陸龜蒙 
嫩紅鉤曲雪花攢，月殿棲時片影殘。自說夜來春夢惡，學持金偈玉欄干。
開元雜題七首 繡嶺宮 陸龜蒙 
繡嶺花殘翠倚空，碧窗瑤砌舊行宮。閑乘小駟濃陰下，時舉金鞭半袖風。
開元雜題七首 湯泉 陸龜蒙 
暖殿流湯數十間，玉渠香細浪回環。上皇初解雲衣浴，珠櫂時敲瑟瑟山。
題杜秀才水亭 陸龜蒙 
曉和風露立晴煙，秖恐腥魂涴洞天。雲肆有龍君若買，便敲初日鑄金錢。
水國詩 陸龜蒙 
水國不堪旱，斯民生甚微。直至葭菼少，敢言魚蟹肥。我到荒村無食啗，對案又非梁謝覽。況是乾苗結子疎，歸時祗得藜羹糝。
井上桐 陸龜蒙 
美人傷別離，汲井長待曉。愁因轆轤轉，驚起雙棲鳥。獨立傍銀牀，碧桐風嫋嫋。
門前路 陸龜蒙 
門前向城路，一直復一曲。曲去日中還，直行日暮宿。何必日中還，曲途荆棘間。
彼農二章 一 陸龜蒙 
世路澆險，淳風蕩除。彼農家流，猶存厥初。藁焉而席，茨焉而居。首亂如葆，形枯若腒。大耋既鮐，童子未𪘯。以負以載，悉薅悉鉏。我慕聖道，我躭古書。小倦於學，時遊汝廬。有飯一盛，莫鹽莫蔬。有繻一緹，不襟不袪。所謂飢寒，汝何逭歟。
彼農二章 二 陸龜蒙 
禹貢厥田，上下各異。善人爲邦，民受其賜。去年西成，野有遺穗。今夏南畝，旱氣赤地。遭其豐凶，概歛無二。退輸弗供，進訴弗視。號于旻天，以血爲淚。孟子有言，王無罪歲。詩以窮辭，以嫉悍吏。
奉酬襲美苦雨見寄 陸龜蒙 
松篁交加午陰黑，別是江南煙靄國。頑雲猛雨更相欺，聲似虓號色如墨。茅茨裛爛簷生衣，夜夜化爲螢火飛。螢飛漸多屋漸薄，一注愁霖當面落。愁霖愁霖爾何錯，滅頂於余奚所作。既不能賦似陳思王，又不能詩似謝康樂。昔年嘗過杜子美，亦得高歌破印紙。慣曾掀攪大筆多，爲我才情也如此。高揖愁霖詞未已，披文忽自皮夫子。哀弦怨柱合爲吟，㤞我窮棲蓬藋裏。初悲濕翼何由起，末欲牋天叩天耳。其如玉女正投壺，笑電霏霏作天喜。我本曾無一稜田，平生嘯傲空漁船。有時赤腳弄明月，踏破五湖光底天。去歲王師東下急，輸兵粟盡民相泣。伊予不戰不耕人，敢怨烝黎無糝粒。不然受性圓如規，千姿萬態分毫釐。唾壺虎子盡能執，舐痔折枝無所辭。有頭強方心強直，撐拄頹風不量力。自愛垂名野史中，寧論抱困荒城側。唯君浩歎非庸人，分衣輟飲來相親。橫眠木榻忘華薦，對食露葵輕八珍。欲窮玄，鳳未白，欲懷仙，鯨尚隔。不如驅入醉鄉中，只恐醉鄉田地窄。
夏日閑居作四聲詩寄襲美 平聲 陸龜蒙 
荒池菰蒲深，閑階莓苔平。江邊松篁多，人家簾櫳清。爲書凌遺編，調弦夸新聲。求歡雖殊途，探幽聊怡情。
夏日閑居作四聲詩寄襲美 平上聲 陸龜蒙 
朝煙淹樓臺，晚雨染島嶼。漁童驚狂歌，艇子喜野語。山容堪停杯，柳影好隱暑。年華如飛鴻，斗酒幸且舉。
夏日閑居作四聲詩寄襲美 平去聲 陸龜蒙 
新開窗猶偏，自種蕙未徧。書籤風搖聞，釣榭霧破見。耕耘閑之資，嘯詠性最便。希夷全天真，詎要問貴賤。
夏日閑居作四聲詩寄襲美 平入聲 陸龜蒙 
端居愁無涯，一夕髪欲白。因爲鸞章吟，忽憶鶴骨客。手披丹臺文，脚著赤玉舃。如蒙清音酬，若渴吸月液。
奉酬襲美苦雨四聲重寄三十二句 平聲 陸龜蒙 
幽棲眠疎窗，豪居憑高樓。浮漚驚跳丸，寒聲思重裘。牀前垂文竿，巢邊登輕舟。雖無東臯田，還生魚乎憂。
奉酬襲美苦雨四聲重寄三十二句 平上聲 陸龜蒙 
層雲愁天低，久雨倚檻冷。絲禽藏荷香，錦鯉繞島影。心將時人乖，道與隱者靜。桐陰無深泉，所以逞短綆。
奉酬襲美苦雨四聲重寄三十二句 平去聲 陸龜蒙 
烏蟾俱沈光，晝夜恨暗度。何當乘雲螭，面見上帝愬。臣言陰雲欺，詔用利劒付。迴車誅羣姦，自散萬籟怒。
奉酬襲美苦雨四聲重寄三十二句 平入聲 陸龜蒙 
危簷仍空堦，十日滴不歇。青莎看成狂，白菊即欲沒。吳王荒金尊，越妾挾玉瑟。當時雖愁霖，亦若惜落月。
曉起即事因成迴文寄襲美 陸龜蒙 
平波落月吟閑景，暗幌浮煙思起人。清露曉垂花謝半，遠風微動蕙抽新。城荒上處樵童小，石蘚分來宿鷺馴。晴寺野尋同去好，古碑苔字細書勻。
疊韻山中吟 陸龜蒙 
瓊英輕明生，石脉滴瀝碧。玄鉛仙偏憐，白幘客亦惜。
雙聲溪上思 陸龜蒙 
溪空唯容雲，木密不隕雨。迎漁隱映間，安問謳鴉樐。
疊韻吳宮詞二首 一 陸龜蒙 
膚愉吳都姝，眷戀便殿宴。逡巡新春人，轉面見戰箭。
疊韻吳宮詞二首 二 陸龜蒙 
紅櫳通東風，翠珥醉易墜。平明兵盈城，棄置遂至地。
和胥口即事 一 陸龜蒙 
雨後山容若動，天寒樹色如消。目送迴汀隱隱，心隨挂鹿搖搖。白蔣知秋露裛，青楓欲暮煙饒。莫問吳趨行樂，酒旗竿倚河橋。
和胥口即事 二 陸龜蒙 
把釣絲隨浪遠，采蓮衣染香濃。綠倒紅飄欲盡，風斜雨細相逢。斷岸沈漁𦋥𦊲，鄰村送客𦪽{舟卭}。即是清霜剖野，乘閑莫厭來重。
齊梁怨別 陸龜蒙 
寥寥缺月看將落，簷外霜華染羅幕。不知蘭櫂到何山，應倚相思樹邊泊。
閑居雜題五首 鳴蜩早 陸龜蒙 
閑來倚杖柴門口，鳥下深枝啄晚蟲。周步一池銷半日，十年聽此鬢如蓬。
閑居雜題五首 野態真 陸龜蒙 
君如有意躭田里，予亦無機向藝能。心跡所便唯是直，人間聞道最先憎。
閑居雜題五首 松間斟 陸龜蒙 
子山園靜憐幽木，公幹詞清詠蓽門。月上風微蕭灑甚，斗醪何惜置盈尊。
閑居雜題五首 飲巖泉 陸龜蒙 
已甘茅洞三君食，欠買桐江一朵山。嚴子瀨高秋浪白，水禽飛盡釣舟還。
閑居雜題五首 當軒鶴 陸龜蒙 
自笑與人乖好尚，田家山客共柴車。干時未似棲廬雀，鳥道閑攜相爾書。
藥名離合夏日即事三首 一 陸龜蒙 
乘屐著來幽砌滑，石甖煎得遠泉甘。草堂祗待新秋景，天色微涼酒半酣。
藥名離合夏日即事三首 二 陸龜蒙 
避暑最須從樸野，葛巾筠席更相當。歸來又好乘涼釣，藤蔓陰陰著雨香。
藥名離合夏日即事三首 三 陸龜蒙 
窗外曉簾還自卷，柏煙蘭露思晴空。青箱有意終須續，斷簡遺編一半通。
和襲美懷錫山藥名離合二首 一 陸龜蒙 
鶴伴前溪栽白杏，人來陰洞寫枯松。蘿深境靜日欲落，石上未眠聞遠鐘。
和襲美懷錫山藥名離合二首 二 陸龜蒙 
佳句成來誰不伏，神丹偷去亦須防。風前莫怪攜詩藁，本是吳吟蕩槳郎。
和襲美懷鹿門縣名離合二首 一 陸龜蒙 
雲容覆枕無非白，水色侵磯直是藍。田種紫芝餐可壽，春來何事戀江南。
和襲美懷鹿門縣名離合二首 二 陸龜蒙 
竹溪深處猿同宿，松閣秋來客共登。封逕古苔侵石鹿，城中誰解訪山僧。
句 陸龜蒙 
幾點社翁雨，一番花信風。水鳥歌婦女，衣襟便佞舌。溪山自是清涼國，松竹合封蕭灑侯。山上花明水上曛，一橈青翰破霞文。白帝霜輿欲御秋，但說漱流幷枕石。不辭蟬腹與龜腸，頭方不會王門事。塵土空緇白苧衣，秋來嬾上向吳亭。
旅泊吳門 張賁 
一舸吳江晚，堪憂病廣文。鱸魚誰與伴，鷗鳥自成羣。反照縱橫水，斜空斷續雲。異鄉無限思，盡付酒醺醺。
賁中間有吳門旅泊之什蒙魯望垂和更作一章以伸詶謝 張賁 
偶發陶匏響，皆蒙組繡文。清秋將落帽，子夏正離羣。有恨書燕雁，無聊賦郢雲。徧看心自醉，不是酒能醺。
酬襲美先見寄倒來韻 張賁 
尋疑天意喪斯文，故選茅峰寄白雲。酒後只留滄海客，香前唯見紫陽君。近年已絕詩書癖，今日兼將筆硯焚。爲有此身猶苦患，不知何者是玄纁。
奉和襲美醉中即席見贈次韻 張賁 
桂枝新下月中仙，學海詞鋒譽藹然。文陣已推忠信甲，窮波猶認孝廉船。清標稱住羊車上，俗韻慚居鶴氅前。共許逢蒙快弓箭，再穿楊葉在明年。
奉和襲美題褚家林亭 張賁 
疎野林亭震澤西，朗吟閑步喜相攜。時時風折蘆花亂，處處霜摧稻穗低。百本敗荷魚不動，一枝寒菊蝶空迷。今朝偶得高陽伴，從放山翁醉似泥。
奉和襲美傷開元觀顧道士 張賁 
鳳麟膠盡夜如何，共歎先生劒解多。幾度弔來唯白鶴，此時乘去必青騾。圖中含景隨殘照，琴裏流泉寄逝波。惆悵真靈又空返，玉書誰授紫微歌。
和魯望白菊 張賁 
雪彩冰姿號女華，寄身多是地仙家。有時南國和霜立，幾處東籬伴月斜。謝客瓊枝空貯恨，袁郎金鈿不成誇。自知終古清香在，更出梅粧弄晚霞。
奉和襲美先輩悼鶴 張賁 
池塘蕭索掩空籠，玉樹同嗟一土中。莎徑罷鳴唯泣露，松軒休舞但悲風。丹臺舊氅難重緝，紫府新書豈更通。雲減霧消無處問，只留華髪與衰翁。
偶約道流終乖文會荅皮陸 張賁 
僊侶無何訪蔡經，兩煩韶濩出彤庭。人間若有登樓望，應怪文星近客星。
和襲美寒夜見訪 張賁 
雲孤鶴獨且相親，倣効從它折角巾。不用吳江歎留滯，風姿俱是玉清人。
和襲美醉中先起次韻 張賁 
何事桃源路忽迷，惟留雲雨怨空閨。僊郎共許多情調，莫遣重歌濁水泥。
送浙東德師侍御罷府西歸 張賁 
孤雲獨鳥本無依，江海重逢故舊稀。楊柳漸疏蘆葦白，可憐斜日送君歸。
以青䭀飯分送襲美魯望因成一絕 張賁 
誰屑瓊瑤事青䭀，舊傳名品出華陽。應宜仙子胡麻拌，因送劉郎與阮郎。
玩金鸂鶒和陸魯望 張賁 
翠羽紅襟鏤彩雲，雙飛常笑白鷗羣。誰憐化作彫金質，從倩沈檀十里聞。
悼鶴和襲美 張賁 
渥頂鮮毛品格馴，莎庭閑暇重難羣。無端日暮東風起，飄散春空一片雲。
覽皮先輩盛製因作十韻以寄用伸欵仰 崔璐 
河嶽挺靈異，星辰精氣殊。在人爲英傑，與國作禎符。襄陽得奇士，俊邁真龍駒。勇果魯仲由，文賦蜀相如。渾浩江海廣，葩華桃李敷。小言入無間，大言塞空虛。幾人游赤水，夫子得玄珠。鬼神爭奧秘，天地惜洪鑪。既有曾參行，仍兼君子儒。吾知上帝意，將使居黃樞。好保千金體須爲萬姓謨。
浙東罷府西歸酬別張廣文皮先輩陸秀才 李縠 
豈有頭風筆下痊，浪成蠻語向初筵。蘭亭舊趾雖曾見，柯笛遺音更不傳。照曜文星吳分野，留連花月晉名賢。相逢只恨相知晚，一曲驪歌又幾年。
和皮日休悼鸖 一 李縠 
才子襟期本上清，陸雲家鸖伴閑情。猶憐反顧五六里，何意忽歸十二城。露滴誰聞高葉墜，月沈休藉半階明。人聞華表堪留語，剩向秋風寄一聲。
和皮日休悼鸖 二 李縠 
道林曾放雪翎飛，應悔庭除閉羽衣。料得王恭披鶴氅，倚吟猶待月中歸。
蒙恩除替將還京洛偶敘所懷因成六韻呈軍事院諸公郡中一二秀才 崔璞 
兩載求人瘼，三春受代歸。務繁多簿籍，才短乏恩威。共理乖天獎，分憂值歲饑。遽蒙交郡印，安敢整朝衣。作牧慙爲政，思鄉念式微。儻容還故里，高臥掩柴扉。
和皮日休悼鶴 一 魏朴 
直欲裁詩問杳冥，豈教靈化亦浮生。風林月動疑留魄，沙島香愁似蘊情。雪骨夜封蒼蘚冷，練衣寒在碧塘輕。人間飛去猶堪恨，況是泉臺遠玉京。
和皮日休悼鶴 二 魏朴 
經秋宋玉已悲傷，況報胎禽昨夜亡。霜曉起來無問處，伴僧彈指遶荷塘。
皮襲美見留小讌次韻 羊昭業 
澤國春來少遇晴，有花開日且飛觥。王戎似電休推病，周顗纔醒衆却驚。芳景漸濃偏屬酒，煖風初暢欲調鶯。知君不肯然官燭，爭得華筵徹夜明。
送羊振文歸覲桂陽 顏萱 
高掛吳帆喜動容，問安歸去指湘峯。懸魚庭內芝蘭秀，馭鶴門前薜荔封。紅斾正憐棠影茂，綵衣偏帶桂香濃。臨岐獨有霑襟戀，南巷當年共化龍。
送圓載上人 顏萱 
師來一世恣經行，却泛滄波問去程。心靜已能防渴鹿，鼙喧時爲駭長鯨。禪林幾結金桃重，梵室重修鐵瓦輕。料得還鄉無別利，只應先見日華生。
過張祜處士丹陽故居 顏萱 
憶昔爲兒逐我兄，曾拋竹馬拜先生。書齋已換當時主，詩壁空題故友名。豈是爭權留怨敵，可憐當路盡公卿。柴扉草屋無人問，猶向荒田責地征。
和襲美傷顧道士 鄭璧 
斜漢銀瀾一夜東，飄飄何處五雲中。空留華表千年約，纔畢丹爐九轉功。形蛻遠山孤壙月，影寒深院曉松風。門人不覩飛昇去，猶與浮生哭恨同。
奉和陸魯望白菊 鄭璧 
白豔輕明帶露痕，始知佳色重難羣。終朝疑笑梁王雪，盡日慵飛蜀帝魂。燕雨似翻瑤渚浪，雁風疑卷玉綃紋。瓊妃若會寬裁剪，堪作蟾宮夜舞裙。
塞上 司空圖 
萬里隋城在，三邊虜氣衰。沙填孤障角，燒斷故關碑。馬色經寒慘，鵰聲帶晚悲。將軍正閑暇，留客換歌辭。
寄永嘉崔道融 司空圖 
旅寓雖難定，乘閑是勝遊。碧雲蕭寺霽，紅樹謝邨秋。戍鼓和潮暗，船燈照島幽。詩家多滯此，風景似相留。
下方 司空圖 
三十年來往，中間京洛塵。倦行今白首，歸臥已清神。坡暖冬抽筍，松涼夏健人。更慚徵詔起，避世迹非真。
華下 司空圖 
日炙旱雲裂，迸爲千道血。天地沸一鑊，竟自烹妖孽。堯湯遇災數，災數還中輟。何事姦與邪，古來難撲滅。
華下送文浦 司空圖 
郊居謝名利，何事最相親。漸與論詩久，皆知得句新。川明虹照雨，樹密鳥衝人。應念從今去，還來嶽下頻。
自誡 司空圖 
我祖銘座右，嘉謀貽厥孫。勤此苟不怠，令名日可存。媒衒士所耻，慈儉道所尊。松柏豈不茂，桃李亦自繁。衆人皆察察，而我獨昏昏。取訓於老氏，大辯欲訥言。
效陳拾遺子昂感遇二首 一 司空圖 
高燕飛何捷，啄害恣羣雛。人豈玩其暴，華軒容爾居。強欺自天稟，剛吐信吾徒。乃知不平者，矯世道終孤。
效陳拾遺子昂感遇二首 二 司空圖 
陽和含煦潤，卉木競紛華。當爲衆所悅，私已汝何誇。北里祕穠豔，東園鎖名花。豪奪乃常理，笑君徒咄嗟。
效陳拾遺子昂 司空圖 
醜婦競簪花，花多映愈醜。鄰女恃其姿，掇之不盈手。量已苟自私，招損乃誰咎。寵祿既非安，於吾竟何有。
秋思 司空圖 
身病時亦危，逢秋多慟哭。風波一搖蕩，天地幾翻覆。孤螢出荒池，落葉穿破屋。勢利長草草，何人訪幽獨。
早春 司空圖 
傷懷同客處，病眼却花朝。草嫩侵沙短，冰輕著雨消。風光知可愛，容髪不相饒。早晚丹丘去，飛書肯見招。
上陌梯寺懷舊僧二首 一 司空圖 
雲根禪客居，皆說舊無廬。松日明金像，山風嚮木魚。依棲應不阻，名利本來疎。縱有人相問，林間懶拆書。
上陌梯寺懷舊僧二首 二 司空圖 
高鴉隔谷見，路轉寺西門。塔影蔭泉脉，山苗侵燒痕。鐘疎含杳靄，閤迥亙黃昏。更待他僧到，長如前信存。
寄懷元秀上人 司空圖 
悠悠干祿利，草草廢漁樵。身世堪惆悵，風騷頓寂寥。高秋期步野，積雨放趨朝。得句如相憶，莎齋且見招。
次韻和秀上人遊南五臺 司空圖 
中峰曾到處，題記沒蒼苔。振錫傳深谷，翻經想舊臺。危松臨砌偃，驚鹿驀溪來。內殿御詩切，身迴心未迴。
江行二首 一 司空圖 
地闊分吳塞，楓高映楚天。曲塘春盡雨，方響夜深船。行紀添新夢，羇愁甚往年。何時京洛路，馬上見人煙。
江行二首 二 司空圖 
初程風信好，迴望失津樓。日帶潮聲晚，煙含楚色秋。戍旗當遠客，島樹轉驚鷗。此去非名利，孤帆任白頭。
長安贈王注 司空圖 
正下搜賢詔，多君獨避名。客來當意愜，花發遇歌成。樂地留高趣，權門讓後生。東方御閑駟，園外好同行。
贈步寄李員外 司空圖 
危橋轉溪路，經雨石叢荒。幽瀑下仙果，孤巢懸夕陽。病辭青瑣祕，心在紫芝房。更喜諧招隱，詩家有望郎。
寄鄭仁規 司空圖 
清才鄭小戎，標的貴遊中。萬里雲無侶，三山鶴不籠。香和丹地暖，晚着綵衣風。榮路期經濟，唯應在至公。
寄考功王員外 司空圖 
喜聞三字耗，閑客是陪遊。白鳥閑疎索，青山日滯留。琴如高韻稱，詩愧逸才酬。更勉匡君志，論思在獻謀。
雜言 司空圖 
鳥飛飛，兔蹶蹶，朝來暮去驅時節。女媧只解補青天，不解煎膠黏日月。
陳疾 司空圖 
自憐旅舍亦酣歌，世路無機奈爾何。霄漢逼來心不動，鬢毛白盡興猶多。殘陽暫照鄉關近，遠鳥因投嶽廟過。閑得此身歸未得，磬聲深夏隔煙蘿。
淅上 一 司空圖 
華下支離已隔河，又來此地避干戈。山田漸廣猨時到，邨舍新添燕亦多。丹桂石楠宜並長，秦雲楚雨暗相和。兒童栗熟迷歸路，歸得仍隨牧豎歌。
淅上 二 司空圖 
西北鄉關近帝京，煙塵一片正傷情。愁看地色連空色，靜聽歌聲似哭聲。紅蓼滿邨人不在，青山遶檻路難平。從他煙棹更南去，休向津頭問去程。
山中 司空圖 
全家與我戀孤岑，蹋得蒼苔一徑深。逃難人多分隙地，放生麋大出寒林。名應不朽輕仙骨，理到忘機近佛心。昨夜前溪驟雷雨，晚晴閑步數峰吟。
寄贈詩僧秀公 司空圖 
靈一心傳清塞心，可公吟後礎公吟。近來雅道相親少，惟仰吾師所得深。好句未停無暇日，舊山歸老有東林。冷曹孤宦甘寥落，多謝攜筇數訪尋。
重陽日訪元秀上人 司空圖 
紅葉黃花秋景寬，醉吟朝夕在樊川。却嫌今日登山俗，且共高僧對榻眠。別畫長懷吳寺壁，宜茶偏賞霅溪泉。歸來童穉爭相笑，何事無人與酒船。
丁未歲歸王官谷 司空圖 
家山牢落戰塵西，匹馬偷歸路已迷。塚上卷旗人簇立，花邊移寨鳥驚啼。本來薄俗輕文字，却致中原動鼓鼙。將取一壺閑日月，長歌深入武陵溪。
書懷 司空圖 
病來猶強引雛行，力上東原欲試耕。幾處馬嘶春麥長，一川人喜雪峰晴。閑知有味心難肯，道貴謀安迹易平。陶令若能兼不飲，無弦琴亦是沽名。
退棲 司空圖 
宦遊蕭索爲無能，移住中條最上層。得劒乍如添健僕，亡書久似失良朋。燕昭不是空憐馬，支遁何妨亦愛鷹。自此致身繩檢外，肯教世路日兢兢。
五十 司空圖 
閑身事少只題詩，五十今來覺陡衰。清秩偶叨非養望，丹方頻試更堪疑。髭鬚強染三分折，弦管遙聽一半悲。漉酒有巾無黍釀，負他黃菊滿東籬。
新歲對寫真 司空圖 
得見明時下壽身，須甘歲酒更移巡。生情暗結千重恨，寒勢常欺一半春。文武輕銷丹竈火，市朝偏貴黑頭人。自傷衰颯慵開鏡，擬與兒童別寫真。
華下 司空圖 
籜冠新帶步池塘，逸韻偏宜夏景長。扶起綠荷承早露，驚迴白鳥入殘陽。久無書去干時貴，時有僧來自故鄉。不用名山訪真訣，退休便是養生方。
重陽山居 司空圖 
詩人自古恨難窮，暮節登臨且喜同。四望交親兵亂後，一川風物笛聲中。菊殘深處迴幽蝶，陂動晴光下早鴻。明日更期來此醉，不堪寂寞對衰翁。
爭名 司空圖 
爭名豈在更搜奇，不朽纔消一句詩。窮辱未甘英氣阻，乖疎還有正人知。荷香浥露侵衣潤，松影和風傍枕移。只此共棲塵外境，無妨亦戀好文時。
光啓四年春戊申 司空圖 
亂後燒殘數架書，峰前猶自戀吾廬。忘機漸喜逢人少，覽鏡空憐待鶴疎。孤嶼池痕春漲滿，小闌花韻午晴初。酣歌自適逃名久，不必門多長者車。
丁巳重陽 司空圖 
重陽未到已登臨，探得黃花且獨斟。客舍喜逢連日雨，家山似響隔河砧。亂來已失耕桑計，病後休論濟活心。自賀逢時能自棄，歸鞭唯拍馬韉吟。
喜王駕小儀重陽相訪 司空圖 
白菊初開臥內明，聞君相訪病身輕。樽前且撥傷心事，谿上還隨覓句行。幽鶴傍人疑舊識，殘蟬向日噪新晴。擬將寂寞同留住，且勸康時立大名。
酬張芬赦後見寄 司空圖 
紫鳳朝銜五色書，陽春忽布網羅除。已將心變寒灰後，豈料光生腐草餘。建水風煙收客淚，杜陵花燭夢郊居。勞君故有詩相贈，欲報瓊瑤愧不如。
中秋 司空圖  中秋节 秋天
閑吟秋景外，萬事覺悠悠。此夜若無月，一年虛過秋。
偶題 司空圖 
水榭花繁處，春晴日午前。鳥窺臨檻鏡，馬過隔墻鞭。
閑步 司空圖 
幾處白煙斷，一川紅樹時。壞橋侵轍水，殘照背邨碑。
春中 司空圖 
伏溜侵堦潤，繁花隔竹香。嬌鶯方曉聽，無事過南塘。
獨望 司空圖  春天 写景
綠樹連邨暗，黃花出陌稀。遠陂春草綠，猶有水禽飛。
漫題三首 一 司空圖 
亂後他鄉節，燒殘故國春。自憐垂白首，猶伴踏青人。
漫題三首 二 司空圖 
齒落傷情久，心驚健忘頻。蝸廬經歲客，蠶市異鄉人。
漫題三首 三 司空圖 
率怕人言謹，閑宜酒韻高。山林若無慮，名利不難逃。
河上二首 一 司空圖 
慘慘日將暮，驅羸獨到莊。沙痕傍墟落，風色入牛羊。
河上二首 二 司空圖 
新霽田園處，夕陽禾黍明。沙邨平見水，深巷有鷗聲。
即事二首 一 司空圖 
茶爽添詩句，天清瑩道心。只留鶴一隻，此外是空林。
即事二首 二 司空圖 
御禮徵奇策，人心注盛時。從來留振滯，只待濟臨危。
退居漫題七首 一 司空圖 
花缺傷難綴，鶯喧奈細聽。惜春春已晚，珍重草青青。
退居漫題七首 二 司空圖 
堤柳自綿綿，幽人無恨牽。只憂詩病發，莫寄校書牋。
退居漫題七首 三 司空圖 
燕語曾來客，花催欲別人。莫愁春又過，看著又新春。
退居漫題七首 四 司空圖 
身外都無事，山中久避喧。破巢看乳燕，留果待啼猨。
退居漫題七首 五 司空圖 
詩家通籍美，工部與司勳。高賈雖難敵，微官偶勝君。
退居漫題七首 六 司空圖 
努力省前非，人生上壽稀。青雲無直道，暗室有危機。
退居漫題七首 七 司空圖 
燕拙營巢苦，魚貪觸網驚。豈緣身外事，亦似我勞形。
即事九首 一 司空圖 
宿雨川原霽，憑高景物新。陂痕侵牧馬，雲影帶耕人。
即事九首 二 司空圖 
十年深隱地，一雨太平心。匣澀休看劒，窗明復上琴。
即事九首 三 司空圖 
明時那棄置，多病自遲留。疎磬和吟斷，殘燈照臥幽。
即事九首 四 司空圖 
衰鬢閑生少，丹梯望覺危。松須依石長，鶴不傍人卑。
即事九首 五 司空圖 
落葉頻驚鹿，連峰欲映鵰。此生詩病苦，此病更蕭條。
即事九首 六 司空圖 
旅思又驚夏，庭前長小松。遠峰生貴氣，殘月歛衰容。
即事九首 七 司空圖 
林鳥頻窺靜，家人亦笑慵。舊居留穩枕，歸臥聽秋鐘。
即事九首 八 司空圖 
華宇知難保，燒來又却修。只應巢燕惜，未必主人留。
即事九首 九 司空圖 
幽鳥穿籬去，鄰翁採藥回。雲從潭底出，花向佛前開。
松滋渡二首 一 司空圖 
步上短亭久，看回官渡船。江鄉宜晚霽，楚老語豐年。
松滋渡二首 二 司空圖 
楚岫接鄉思，茫茫歸路迷。更堪斑竹驛，初聽鷓鴣啼。
牛頭寺 司空圖 
終南最佳處，禪誦出青霄。羣木澄幽寂，疎煙泛泬寥。
感時上盧相 司空圖 
兵待皇威振，人隨國步安。萬方休望幸，封岳始鳴鑾。
亂後三首 一 司空圖 
喪亂家難保，艱虞病懶醫。空將憂國淚，猶擬灑丹墀。
亂後三首 二 司空圖 
流芳能幾日，惆悵又聞蟬。行在多新貴，幽棲獨長年。
亂後三首 三 司空圖 
世事嘗艱險，僧居慣寂寥。美香聞夜合，清景見寅朝。
秋景 司空圖 
景物皆難駐，傷春復怨秋。旋書紅葉落，擬畫碧雲收。
避亂 司空圖 
離亂身偶在，竄跡任浮沈。虎暴荒居逈，螢孤黑夜深。
邨西杏花二首 一 司空圖 
薄膩力偏羸，看看愴別時。東風狂不惜，西子病難醫。
邨西杏花二首 二 司空圖 
肌細分紅脉，香濃破紫苞。無因留得翫，爭忍折來拋。
偶書五首 一 司空圖 
衰榭當何懺，惟應悔壯圖。磬聲花外遠，人影塔前孤。
偶書五首 二 司空圖 
色變鶯雛長，竿齊笋籜垂。白頭身偶在，清夏景還移。
偶書五首 三 司空圖 
蜀妓輕成妙，吳娃狎共纖。晚妝留拜月，卷上水精簾。
偶書五首 四 司空圖 
獨步荒郊暮，沉思遠墅幽。平生多少事，彈指一時休。
偶書五首 五 司空圖 
掩謗知迎吠，欺心見強顏。有名人易困，無契債難還。
雜題九首 一 司空圖 
病來勝未病，名縛便忘名。今日甘爲客，當時注愍征。
雜題九首 二 司空圖 
暑濕深山雨，荒居破屋燈。此生無懺處，此去作高僧。
雜題九首 三 司空圖 
不須頻悵望，且喜脫喧囂。亦有終焉意，陂南看稻苗。
雜題九首 四 司空圖 
樓帶猨吟迥，庭容鶴舞寬。曬書因閱畫，封藥偶和丹。
雜題九首 五 司空圖 
宴罷論詩久，亭高拜表頻。岸香蕃舶月，洲色海煙春。
雜題九首 六 司空圖 
驛步堤縈閣，軍城鼓振橋。鷗和湖鴈下，雪隔嶺梅飄。
雜題九首 七 司空圖 
帶雪南山道，和鐘北闕明。太平當共賀，開化喝來聲。
雜題九首 八 司空圖 
舴艋猨偷上，蜻蜓燕競飛。樵香燒桂子，苔濕挂莎衣。
雜題九首 九 司空圖 
溪漲漁家近，煙收鳥道高。松花飄可惜，睡裏灑離騷。
有感 司空圖 
燈影看鬚黑，墻陰惜草青。歲闌悲物我，同是冒霜螢。
休休亭 司空圖 
且喜安能保，那堪病更憂。可憐藜杖者，真箇種瓜侯。
漫書二首 一 司空圖 
剩欲逢花折，判須冒雨頻。晴明開漸少，莫怕濕新巾。
漫書二首 二 司空圖 
小蝶爾何競，追飛不憚勞。遠教羣雀見，寧悟禍梯高。
歲盡二首 一 司空圖 
明日添一歲，端憂奈爾何。衝寒出洞口，猶校夕陽多。
歲盡二首 二 司空圖 
莫話傷心事，投春滿鬢霜。殷勤共尊酒，今歲只殘陽。
樂府 司空圖 
寶馬跋塵光，雙馳照路旁。喧傳報戚里，明日幸長楊。
有感 司空圖 
國事皆須救未然，漢家高閣漫凌煙。功臣盡遣詞人贊，不省滄洲畫魯連。
歌 司空圖 
處處亭臺只壞墻，軍營人學內人妝。太平故事因君唱，馬上曾聽隔教坊。
鸝 司空圖 
不是流鶯獨占春，林間綵翠四時新。應知擬上屏風畫，偏坐橫枝亦向人。
白菊雜書四首 一 司空圖 
黃昏寒立更披襟，露浥清香悅道心。却笑誰家扃繡戶，正薰龍麝暖鴛衾。
白菊雜書四首 二 司空圖 
四面雲屏一帶天，是非斷得自翛然。此生只是償詩債，白菊開時最不眠。
白菊雜書四首 三 司空圖 
狂才不足自英雄，僕妾驅令學販舂。侯印幾人封萬戶，儂家只辦買孤峰。
白菊雜書四首 四 司空圖 
黃鸝囀處誰同聽，白菊開時且剩過。漫道南朝足流品，由來叔寶不宜多。
磵戶 司空圖 
磵戶芳煙接水邨，亂來歸得道仍存。數竿新竹當軒上，不羨侯家立戟門。
故鄉杏花 司空圖  友情
寄花寄酒喜新開，左把花枝右把杯。欲問花枝與杯酒，故人何得不同來。
華下二首 一 司空圖  思念 故乡
故國春歸未有涯，小欄高檻別人家。五更惆悵回孤枕，猶自殘燈照落花。
華下二首 二 司空圖 
關外風昏欲雨天，薺花耕倒枕河壖。邨南寂寞時回望，一隻鴛鴦下渡船。
夢中 司空圖 
幾多親愛在人間，上徹霞梯會却還。須是蓬瀛長買得，一家同占作家山。
牓下 司空圖 
三十功名志未伸，初將文字競通津。春風漫折一枝桂，煙閣英雄笑殺人。
涔陽渡 司空圖 
楚田人立帶殘暉，驛逈邨幽客路微。兩岸蘆花正蕭颯，渚煙深處白牛歸。
偶作 司空圖 
索得身歸未保閒，亂來道在辱來頑。留侯萬戶雖無分，病骨應消一片山。
寓居有感三首 一 司空圖 
亦知世路薄忠貞，不忍殘年負聖明。只待東封沾慶賜，碑陰別刻老臣名。
寓居有感三首 二 司空圖 
不放殘年却到家，銜杯懶更問生涯。河堤往往人相送，一曲晴川隔蓼花。
寓居有感三首 三 司空圖 
黑鬚寄在白鬚生，一度秋風減幾莖。客處不堪頻送別，無多情緒更傷情。
淮西 司空圖 
鼇冠三山安海浪，龍盤九鼎鎮皇都。莫誇十萬兵威盛，消箇忠良效順無。
河湟有感 司空圖  边塞 感慨 伤怀 悲痛
一自蕭關起戰塵，河湟隔斷異鄉春。漢兒盡作胡兒語，却向城頭駡漢人。
自䢵鄉北歸 司空圖 
巴煙冪冪久縈恨，楚柳綿綿今送歸。回避江邊同去鴈，莫教驚起錯南飛。
青龍師安上人 司空圖 
災曜偏臨許國人，雨中衰菊病中身。清香一炷知師意，應爲昭陵惜老臣。
山中 司空圖 
凡鳥愛喧人靜處，閑雲似妬月明時。世間萬事非吾事，只愧秋來未有詩。
有感二首 一 司空圖 
自古經綸足是非，陰謀最忌奪天機。留侯却粒商翁去，甲第何人意氣歸。
有感二首 二 司空圖 
古來賢俊共悲辛，長是豪家拒要津。從此當歌唯痛飲，不須經世爲閑人。
閑夜二首 一 司空圖 
道侶難留爲虐棋，鄰家聞說厭吟詩。前峰月照分明見，夜合香中露臥時。
閑夜二首 二 司空圖 
此身閑得易爲家，業是吟詩與看花。若使他生拋筆硯，更應無事老煙霞。
雨中 司空圖 
維摩居士陶居士，盡說高情未足誇。簷外蓮峰堦下菊，碧蓮黃菊是吾家。
送道者二首 一 司空圖  华山
洞天真侶昔曾逢，西嶽今居第幾峰。峰頂他時教我認，相招須把碧芙蓉。
送道者二首 二 司空圖 
殷勤不爲學燒金，道侶惟應識此心。雪裏千山訪君易，微微鹿迹入深林。
省試 司空圖 
粉闈深鎖唱同人，正是終南雪霽春。閑繫長安千匹馬，今朝似減六街塵。
證因亭 司空圖 
峰北幽亭願證因，他生此地却容身。上方僧在時應到，笑認前銜記寫真。
頃年陪恩地赴甘棠之召感動留題 司空圖 
去時憔悴青衿在，歸路淒涼絳帳空。無限酬恩心未展，又將孤劒別從公。
寺閣 司空圖 
昔歲登臨未衰颯，不知何事愛傷情。今來攬鏡翻堪喜，亂後霜鬚長幾莖。
武陵路 司空圖 
橘岸舟間罾網挂，茶坡日暖鷓鴣啼。女郎指點行人笑，知向花間路已迷。
南北史感遇十首 一 司空圖 
雨淋麟閣名臣畫，雪臥龍庭猛將碑。不用黃金鑄侯印，盡輸公子買蛾眉。
南北史感遇十首 二 司空圖 
漢世頻封萬戶侯，雲臺空峻謝風流。江南不有名儒相，齒冷中原笑未休。
南北史感遇十首 三 司空圖 
天風斡海怒長鯨，永固南來百萬兵。若向滄洲猶笑傲，江山虛有石頭城。
南北史感遇十首 四 司空圖 
花迷公子玉樓恩，鏡弄佳人紅粉春。不信關山勞遠戍，綺羅香外任行塵。
南北史感遇十首 五 司空圖 
兵圍梁殿金甌破，火發陳宮玉樹摧。姦佞豈能慚誤國，空令懷古更徘徊。
南北史感遇十首 六 司空圖 
行樂最宜連夜景，太平方覺有春風。千金盡把酬歌舞，猶勝三邊賞戰功。
南北史感遇十首 七 司空圖 
桃芳李豔年年發，羌管蠻弦處處多。海上應無三島路，人間惟有一聲歌。
南北史感遇十首 八 司空圖 
佳人自折一枝紅，把唱新詞曲未終。惟向眼前憐易落，不如拋擲任春風。
南北史感遇十首 九 司空圖 
景陽樓下花鈿鏡，玄武湖邊錦繡旗。昔日繁華今日恨，雉媒聲晚草芳時。
南北史感遇十首 十 司空圖 
亂後人間盡不平，秦川花木最傷情。無窮紅豔紅塵裏，驟馬分香散入營。
狂題二首 一 司空圖 
草堂舊隱猶招我，煙閣英才不見君。惆悵故山歸未得，酒狂呌斷暮天雲。
狂題二首 二 司空圖 
須知世亂身難保，莫喜天晴菊併開。長短此身長是客，黃花更助白頭催。
秋燕 司空圖 
從撲香塵拂面飛，憐渠只爲解相依。經冬好近深爐暖，何必千巖萬水歸。
見後鴈有感 司空圖 
笑爾窮通亦似人，高飛偶滯莫悲辛。却緣風雪頻相阻，只向關中待得春。
憶中條 司空圖 
燕辭旅舍人空在，螢出疎籬菊正芳。堪恨昔年聯句地，念經僧掃過重陽。
樂府 司空圖 
五更窗下簇妝臺，已怕堂前阿母催。滿鴨香薰鸚鵡睡，隔簾燈照牡丹開。
放龜二首 一 司空圖 
却爲多知自不靈，今朝教汝卜長生。若求深處無深處，只有依人會有情。
放龜二首 二 司空圖 
世外猶迷不死庭，人間莫恃自無營。本期滄海堪投跡，却向朱門待放生。
燈花三首 一 司空圖 
蜀柳絲絲冪畫樓，窗塵滿鏡不梳頭。幾時金鴈傳歸信，剪斷香魂一縷愁。
燈花三首 二 司空圖 
姊姊教人且抱兒，逐他女伴卸頭遲。明朝鬬草多應喜，剪得燈花自掃眉。
燈花三首 三 司空圖 
閏前小雪過經旬，猶自依依向主人。開盡菊花憐強舞，與教弟子待新春。
偶題三首 一 司空圖 
浮世悠悠旋一空，多情偏解挫英雄。風光只在歌聲裏，不必樓前萬樹紅。
偶題三首 二 司空圖 
小池隨事有風荷，燒酹傾壺一曲歌。欲待秋塘擎露看，自憐生意已無多。
偶題三首 三 司空圖 
遼陽音信近來稀，縱有虛傳逼節歸。永日無人新睡覺，小窗晴暖螖蟲飛。
華下對菊 司空圖  咏物 咏物诗 菊花
清香裛露對高齋，泛酒偏能浣旅懷。不似春風逞紅豔，鏡前空墜玉人釵。
商山二首 一 司空圖 
清溪一路照羸身，不似雲臺畫像人。國史數行猶有志，只將談笑繼英塵。
商山二首 二 司空圖 
馬上搜奇已數篇，籍中猶愧是頑仙。關頭傳說開元事，指點多疑孟浩然。
與伏牛長老偈二首 一 司空圖 
不算菩提與闡提，惟應執著便生迷。無端指箇清涼地，凍殺胡僧雪嶺西。
與伏牛長老偈二首 二 司空圖 
長繩不見繫空虛，半偈傳心亦未疎。推倒我山無一事，莫將文字縛真如。
柳二首 一 司空圖 
誰家按舞傍池塘，已見繁枝嫩眼黃。漫說早梅先得意，不知春力暗分張。
柳二首 二 司空圖 
似擬凌寒妬早梅，無端弄色傍高臺。折來未有新枝長，莫遣佳人更折來。
光啓丁未別山 司空圖 
草堂琴畫已判燒，猶託鄰僧護燕巢。此去不緣名利去，若逢逋客莫相嘲。
石楠 司空圖 
客處偷閑未是閑，石楠雖好懶頻攀。如何風葉西歸路，吹斷寒雲見故山。
力疾馬上走筆 司空圖 
釀黍長添不盡杯，只憂花盡客空回。垂楊且爲晴遮日，留遇重陽即放開。
華陰縣樓 司空圖 
丹霄能有幾層梯，懶更揚鞭聳翠蜺。偶凭危欄且南望，不勞高掌欲相攜。
南至四首 一 司空圖 
今冬臘後無殘日，故國燒來有幾家。却恨早梅添旅思，強偷春力報年華。
南至四首 二 司空圖 
花時不是偏愁我，好事應難總取他。已被詩魔長役思，眼中莫厭早梅多。
南至四首 三 司空圖 
年華亂後偏堪惜，世路拋來已自生。猶有玉真長命縷，樽前時唱緩羇情。
南至四首 四 司空圖 
一任喧闐遶四鄰，閑忙皆是自由身。人來客去還須議，莫遣他人作主人。
劒器 司空圖 
樓下公孫昔擅場，空教女子愛軍裝。潼關一敗吳兒喜，簇馬驪山看御湯。
攜仙籙九首 一 司空圖 
嶽北秋空渭北川，晴雲漸薄薄如煙。坐來還見微風起，吹散殘陽一片蟬。
攜仙籙九首 二 司空圖 
一半晴空一半雲，遠籠仙掌日初曛。洞天有路不知處，絕頂異香難更聞。
攜仙籙九首 三 司空圖 
決事還須更事酬，清譚妙理一時休。漁翁亦被機心誤，眼暗汀邊結釣鉤。
攜仙籙九首 四 司空圖 
迹不趨時分不侯，功名身外最悠悠。聽君總畫麒麟閣，還我閑眠舴艋舟。
攜仙籙九首 五 司空圖 
仙凡路阻兩難留，煙樹人間一片秋。若道陰功能濟活，且將方寸自焚修。
攜仙籙九首 六 司空圖 
若有陰功救未然，玉皇品籍亦搜賢。應知譚笑還高謝，別就滄洲贊上仙。
攜仙籙九首 七 司空圖 
英名何用苦搜奇，不朽才銷一句詩。却賴風波阻三島，老臣猶得戀明時。
攜仙籙九首 八 司空圖 
剪取紅雲剩寫詩，年年高會趂花時。水精樓閣分明見，只欠霞漿別着旗。
攜仙籙九首 九 司空圖 
此生得作太平人，只向塵中便出塵。移取碧桃花萬樹，年年自樂故鄉春。
浪淘沙 司空圖  黄河
不必長漂玉洞花，曲中偏愛浪淘沙。黃河却勝天河水，萬里縈紆入漢家。
暮春對柳二首 一 司空圖 
縈愁惹恨奈楊花，閉戶垂簾亦滿家。惱得閑人作酒病，剛須又撲越溪茶。
暮春對柳二首 二 司空圖 
洞中猶說看桃花，輕絮狂飛自俗家。正是階前開遠信，小娥旋拂碾新茶。
戊午三月晦二首 一 司空圖 
隨風逐浪劇蓬萍，圓首何曾解最靈。筆硯近來多自棄，不關妖氣暗文星。
戊午三月晦二首 二 司空圖 
牛誇棋品無勍敵，謝占詩家作上流。豈似小敷春水漲，年年鸞鶴待仙舟。
偶書五首 一 司空圖 
情知了得未如僧，客處高樓莫強登。鶯也解啼花也發，不關心事最堪憎。
偶書五首 二 司空圖 
自有池荷作扇搖，不關風動愛芭蕉。只憐直上抽紅蘂，似我丹心向本朝。
偶書五首 三 司空圖 
曾看輕舟渡遠津，無風著岸不經旬。只緣命蹇須知命，却是人爭阻得人。
偶書五首 四 司空圖 
上谷何曾解有情，有情人自惜君行。證因池上今生願，的的他生作化生。
偶書五首 五 司空圖  黄河
新店南原後夜程，黃河風浪信難平。渡頭楊柳知人意，爲惹官船莫放行。
喜山鵲初歸三首 一 司空圖 
翠衿紅觜便知機，久避重羅穩處飛。只爲從來偏護惜，窗前今賀主人歸。
喜山鵲初歸三首 二 司空圖 
山中只是惜珍禽，語不分明識爾心。若使解言天下事，燕臺今築幾千金。
喜山鵲初歸三首 三 司空圖 
阻他羅網到柴扉，不奈偷倉雀轉肥。賴爾林塘添景趣，剩留山果引教歸。
虞鄉北原 司空圖 
澤北邨貧煙火獰，稚田冬旱倩牛耕。老人惆悵逢人訴，開盡黃花麥未金。
洛中三首 一 司空圖 
秋風團扇未驚心，笑看妝臺落葉侵。繡鳯不教金縷暗，青樓何處有寒砧。
洛中三首 二 司空圖 
不用頻嗟世路難，浮生各自繫悲懽。風霜一夜添羇思，羅綺誰家待早寒。
洛中三首 三 司空圖 
燕巢空後誰相伴，鴛被縫來不忍薰。薄命敢辭長滴淚，倡家未必肯留君。
寓筆 司空圖 
年年鑷鬢到花飄，依舊花繁鬢易凋。撩亂一塲人更恨，春風誰道勝輕飆。
戲題試衫 司空圖 
朝班盡說人宜紫，洞府應無鶴着緋。從此玉皇須破例，染霞裁賜地仙衣。